UBERA ARANZETA (EH Bildu, 2016-07-08):
Egun on guztioi.
Gaur Euskal Autonomia Erkidegoko herritarrontzat, behintzat batzuontzat, egun garrantzitsu bat da, azkenean bizitza osoan zehar errespetatzea aldarrikatzen dugun erabakitze gaitasuna bizitzaren amaieran ere errespetatzeko instrumentu bat onartuko du. Pertsonaren borondatea erdigunean lehentasun eta muga bakarra izango duena onartuko dugu, bizitzaren amaierako prozesuan pertsonen eskubideak eta duintasuna ziurtatzen dituen legea. Eskubideetaz ari gara, ez gara ari heriotza duinaren lege bat, baizik eta heriotza duina bermatzeko eskubideak arautzen dituen lege batetaz ari gara, dena delarik herritarren pentsakera, bizitzeko modua eta sinesmenak.
Gizarte demokratikorik aurrerakoirik ez dagoelako pertsonen borondatea ez bada lehenesten, erdigunean kokatzen eta Euskal Herria Bilduren proiektua delako gizarte demokratiko bat eraikitzea, gizarte aurrerakoi bat erdiestea, nahi duguna da instrumentu horiek eraikitzea, instrumentu horiek onartzea herritarren eskura jartzeko. Erabakitzeko gaitasuna nahi dugu, hemen, erabaki nahi dugu gure bizitzaz, erabaki nahi dugu gure etorkizunaz, Urkullu jauna, eta erabaki nahi dugu ere gure heriotzaz, inoren menpe egon gabe, terminoetan eta totem bilakatzen diren hitzen eztabaidetatik haratago.
Onartzera goazen legea ona da, urrats kualitatiboa, aurrerapauso esanguratsua emango dugu, pertsonaren erabaki gaitasuna, pertsonaren borondatea, borondate hori errespetatzea blindatzen du lege honek, blindatzen du eta hor ez dago inolako zalantzarik. Beraz, Everesteko gailurrerako bidean lehenengo kanpamendura igo gara, lehenengo kanpamendura igotzea lortu dugu, ez da helmuga gaurkoa, baina bai da abiapuntua, bidea ibiltzen egiten delako, urratsez urrats eraikitzen delako eta guk bidea eraikitzen jarraitu nahi dugulako.
Ez dugu ezkutatuko, ez dugu ezkutatuko onartuko dugun legeak ez gaituela % 100ean asebetetzen, ez da EH Bilduk idatziko lukeen heriotza duinari buruzko legea baina ez zegoen gure idealetara hurbilduko litzateke legea onartzeko gehiengorik, ez eta borondate politikorik ere gainerako talde guztietan, guzti guztietan. Ez zegoen borondate politikorik ezta Alderdi Sozialistan ere, arrazoi desberdinak medio eta guztiak zilegiak eta errespetagarriak. Ikustea besterik ez dago talde bakoitzak aurkeztu dituen zuzenketak, bakoitzak bere aita eta bere amarenak.
Guk gure zuzenketan prest agertu ginen artikulatuan sartzeko eutanasia, suizidio asistidoa. PSEk, aldiz, berak aurkeztutako zuzenketan beti koletilla bat jartzen zuen eta gaur ere mantendu dituen zuzenketan koletilla hori jasotzen du, behin Madrilen Zigor Kodea erreformatu ostean, behin Madrilen despenalizatu ostean. Eta gu ezin gara Madrilen eskuetan jarri orain arte ez duelako ezer egin, ez duelako egingo eta beti bere menpe jartzen gaituelako, eta guk nahi dugulako gure etorkizuna eraiki, gure askatasuna eraiki eta gure erabakitze eskubidea eraiki. EAJ eta Alderdi Popularra beste bide batetik zihoazen.
Beraz, ikusitakoak ikusita, hauxe zen disiuntiba: Maximalismo teoriko-filosofikoan erori, edo pragmatismoz eta errealismoz jokatu, herritarren egunerokoari erantzun bat eman ahal izateko eta hor, guztion artean, zoru on bat eraikitzeko, guztiok komunean ditugun gai zentraletan, termino konkretuetatik haratagoko eztabaida gaindituz.
Beraz, bi aukera genituen: Bata, esku artean genuen aukera probestu eta agerraldietan eragileek, profesional ezberdinek eskatu zigutenei erantzun, eta pertsonen bizitzaren amaieran eskubideak eta duintasunak bermatzeko, pertsonaren borondatea lehenetsiz, marko on bat herritarren eskuetan jarri; edo bestea zen, bi urte luzez eztabaidan pasa ostean, eztabaidan jarraitzea ezer konkretatu gabe, eta herritarrak tokian tokiko osasun profesional eta ospitaletako ekipoen irizpide subjektiboen pean utziaz, orain gertatzen den bezala.
Bi urte luze izan dira. Lana egin da; asko lan egin da. Eta talde guztiei eskertu nahi diet, baita letratuari ere, Iturbe jaunari ere eskertu nahi diot eginiko lan guztia, izandako jarrera. Eta bereziki gaurkoa eskertu nahi diot, bide osoan ondoan izan ditudan kide guztiei, adituei, eta, batez ere, Iñaki Olaizolari, bere ikuspuntua desberdina izanik ere, prest agertu delako momentu oro laguntzeko eta esku bat botatzeko.
Modu eraikitzailean lan egin dugu ponentzian, eta gaiak duen konplexutasuna eta sakontasuna kontutan izanda, gai izan ginen, momentu batetan ikusita zein zen egoera, ñabardurak eta ezberdintasunak alde batera utzi eta benetan herritarren eskura, beraien egunerokotasunari lagundu ahal izateko eta hobetzeko, eta bizitza amaieran ere beraien eskubideak errespetatuak eta defendatuak izateko, eta beraien borondatea kontutan hartzeko eta errespetatua izateko, adostasun bat bilatzen eta lege bat erdiesten.
Eta lortu dugu. Eta lortu dugu, eta iruditzen zait zoriontzekoa dela, eta berriro ere, gaur, Batzordean egin nuen bezala, eskertu nahi diet Barrio jaunari, Gallastegui andereari eta Orbegozo jaunari ere eskertu nahi diot.
Eta guztioi zorionak eta benetan eskerrik asko.